賦西軒竹
作者：衛宗武
朝代：宋

paragraphs: 種竹纔一畝，便有千畝勢。
苟能會其趣，何拘尋丈地。
其氣偉丈夫，其德象君子。
瑩哉冰雪如，潤與珪璋比。
中虛而有容，外直而不倚。
迥非凡植儔，惟與喬松齒。
攬以入吟篇，引以近書几。
好之而樂之，雅致要相似。
物清我亦清，相對乃無愧。
翛然靜秀姿，舉世所同嗜。
志趣有不侔，肝膽楚越異。
將以洗凡俗，凡俗烏可洗。
綠猗喻武公，金璧侈歸美。
蕭瑟悅宣尼，食肉至忘味。
有之而似之，氣類由默契。
此君如有知，噲伍亦所恥。
苟或冰炭然，雖多亦奚以。